A dalverseny első éveiben nem vonatkozott semmilyen szabályozás a nyelvhasználatra. 1966-tól az EBU bevezette azt a szabályt, hogy mindegyik dalt az adott ország egyik hivatalos nyelvén kell előadni, vagyis Spanyolország indulóinak spanyol nyelven. Ezt a szabályt 1973 és 1976 között rövid időre eltörölték, majd 1999-ben véglegesen, de ők a szabad nyelvhasználat éveiben is főleg spanyol nyelvű dalokkal neveztek. Mindössze 2008-as, 2009-es, 2014-es és 2017-es daluk tartalmazott néhány angol nyelvű kifejezést is. 2016-ban fordult elő először (és eddig utoljára), hogy a spanyol induló teljes egészében angol nyelven énekelt.